
A kortárs norvég képregények fordításának jellegzetességei

Kulcsszavak: norvég; képregény; fordítás; Pondus
A dolgozat célja, hogy bemutassa a norvég képregények fordításának sajátos körülményeit, és
javaslatokat tegyen a fordítóknak a felmerülő nehézségek leküzdésére. A dolgozat feltételezi,
hogy a norvég képregények fordításának két aspektusa (a norvég nyelv és a képregények formai
tulajdonságai) együttesen olyan kihívásokat eredményeznek, amelyek nem következnek egyik
terület izolált vizsgálatából sem. A kutatás szövegkorpuszát a Pondus című norvég képregény hét
füzete adja, melyeket átvizsgálva és a problémát jelentő részeket kategorizálva négy nagyobb
kategóriát különítek el, melyeket sorban egymás után jellemzek, majd a szakirodalom, valamint
a személyes gondolataim segítségével fordítói stratégiákat és konkrét javaslatokat fogalmazok
meg a leküzdésükre vonatkozóan. A kutatás leírása előtt bemutatom a képregények
definiálásának nehézségeit, és összefoglalom az egyetemes és norvég képregénytörténet főbb
pontjait. Ezután a képregények fordításának általános nehézségei, valamint a norvég nyelvi
helyzet leírása következik, majd bemutatom a Pondust és a kutatást. A kutatás eredményeképp
megfogalmazható, hogy a képregények beszélt nyelvi jellege kihangsúlyozza azokat az elemeket,
melyek egy nyelv beszélt nyelvi változatát jellemzik, a norvég esetében pedig ez lehet a
magyarázat az angol kifejezések gyakori használatára. A dolgozat gondolatébresztő lehet a
norvégról való fordítás, valamint a képregények fordításának kutatása iránt, melyek egyike sem
gyakori kutatási téma magyar nyelven.



